‘เบญจา’รับไม้ต่อเร่งมือขายสลากออนไลน์
“ปลัดคลัง” โบ้ยเบญจานั่งประธานสลากฯ ต่อ อ้างแก้ปัญหาไว้ดีแล้ว พร้อมตั้งนายตำรวจติดตามทักษิณนั่งผู้อำนวยการ
12 มิ.ย. 2555

“ปลัดคลัง” โบ้ยเบญจานั่งประธานสลากฯ ต่อ อ้างแก้ปัญหาไว้ดีแล้ว พร้อมตั้งนายตำรวจติดตามทักษิณนั่งผู้อำนวยการ 
นายอารีพงศ์ ภู่ชอุ่ม ปลัดกระทรวงการคลัง เปิดเผยว่า ที่ประชุมคณะกรรมการสลากกินแบ่งรัฐบาล ได้แต่งตั้งให้นางเบญจา หลุยเจริญ อธิบดีกรมสรรพสามิต กลับมานั่งในตำแหน่งประธานคณะกรรมการสลากฯ แทน เชื่อว่านางเบญจาจะบริหารจัดการงานของสำนักงานสลากฯ ให้เติบโตได้ต่อไป 
“ที่ผ่านมาได้เข้ามาดูแลและแก้ปัญหาต่างๆ รวมถึงการจัดวางระบบของสำนักงานสลากฯ เรียบร้อยหมดแล้ว เช่น การบริหารจัดการโควตาสลาก ที่ก่อนหน้านี้มีปัญหาอย่างมาก โดยได้มีการหารือกับผู้ค้าสลากทั้งรายเล็กและใหญ่ ซึ่งยอมรับว่าปัญหาดังกล่าวค่อนข้างบริหารจัดการยาก จึงจำเป็นต้องใช้เวลาและดำเนินการอย่างค่อยเป็นค่อยไป เชื่อว่านางเบญจาจะเข้ามาทำงานสานต่อได้เป็นอย่างดี” นายอารีพงศ์ กล่าว 
นายอารีพงศ์ กล่าวต่อว่า สำหรับ พล.ต.ต.อรรถกฤษณ์ ธารีฉัตร รอง ผบก.ภ.4 อดีตตำรวจติดตาม พ.ต.ท.ทักษิณ ชินวัตร อดีตนายกรัฐมนตรี ซึ่งเป็นว่าที่ผู้อำนวยการสำนักงานสลากฯ คนใหม่นั้น เชื่อว่าจะสามารถบริหารจัดการงานของสำนักงานสลากฯ ได้เป็นอย่างดี เพราะเป็นคนมีความรู้ ความสามารถ และมีคุณสมบัติเหมาะสมกับตำแหน่งทุกประการ 
นางเบญจา เปิดเผยว่า จะเรียกประชุมคณะกรรมการสลากฯ เพื่อแต่งตั้ง พล.ต.ต.อรรถกฤษณ์ เป็นผู้อำนวยการสำนักงานสลากฯ คนใหม่ให้เร็วที่สุด ทำให้ยังไม่สามารถเสนอเรื่องดังกล่าวให้คณะรัฐมนตรี (ครม.) วันที่ 12 มิ.ย.นี้พิจารณาได้ โดยมีรายงานว่า ในวันนี้จะมีการประกาศรายชื่อผลการสรรหาผู้อำนวยการสลากกินแบ่งรัฐบาลคนใหม่ โดยมีภารกิจจะต้องเร่งออกกฎระเบียบเพื่อคลอดสลากแบบออนไลน์